CELEX: 62016TN0148
Language: da
Date: 2016-04-11 00:00:00
Title: Sag T-148/16 P: Appel iværksat den 11. april 2016 af Adrian Barnett og Sven-Ole Mogensen til prøvelse af Personalerettens dom af 5. februar 2016 i sag F-56/15, Barnett og Mogensen mod Kommissionen

30.5.2016   
            
            
               DA
            
            
               Den Europæiske Unions Tidende
            
            
               C 191/42
            
         Appel iværksat den 11. april 2016 af Adrian Barnett og Sven-Ole Mogensen til prøvelse af Personalerettens dom af 5. februar 2016 i sag F-56/15, Barnett og Mogensen mod Kommissionen
   (Sag T-148/16 P)
   (2016/C 191/56)
   Processprog: fransk
   
      Parter
   
   
      Appellanter: Adrian Barnett (Roskilde, Danmark) og Sven-Ole Mogensen (Hellerup, Danmark) (ved advokaterne S. Orlandi og T. Martin)
   
      Den anden part i appelsagen: Europa-Kommissionen
   
      Appellanternes påstande
   
   
               —
            
            
               Personalerettens dom i sag F-56/15, Barnett og Mogensen mod Kommissionen, ophæves.
            
         Der træffes en ny afgørelse med følgende indhold:
   
               —
            
            
               De afgørelser, der er indeholdt i pensionsopgørelserne for juni 2014, hvorved den justeringskoefficient, der finder anvendelse på sagsøgernes pension, nedsættes fra den 1. januar 2014, annulleres.
            
         
               —
            
            
               Kommissionen tilpligtes at betale sagens omkostninger i begge instanser.
            
         
      Anbringender og væsentligste argumenter
   
   Til støtte for appellen har appellanterne fremsat to anbringender.
   
               1.
            
            
               Det første anbringende er, at Personaleretten begik en retlig fejl ved at fortolke de klare og præcise bestemmelser i vedtægten for tjenestemænd i Den Europæiske Union (herefter »vedtægten«) i lyset af lovgivers påståede »reelle vilje« hvad angår rækkevidden af suspensionen af ajourføringsmekanismen i 2013 og 2014 for pensioner og vederlag. Herved foretog Personaleretten en fortolkning contra legem af vedtægtens artikel 65, stk. 4, og af de gennemførelsesbestemmelser hertil, der er fastsat i bilag XI til vedtægten.
            
         
               2.
            
            
               Det andet anbringende er, at Personaleretten begik en retlig fejl for så vidt som de vedtægtsmæssige betingelser for at foretage den omtvistede mellemliggende ajourføring, der er fastsat i bilag XI til vedtægten, ikke forelå og Kommissionen ved at foretage denne ajourføring begik magtfordrejning. Personaleretten begik nemlig efter i den appellerede dom at have fastslået, at den tidligere justeringskoefficient var blevet beregnet forkert i Rådets forordning (EU) nr. 1416/2013 af 17. december 2013 om tilpasning med virkning fra den 1. juli 2013 af justeringskoefficienterne for vederlag og pensioner til tjenestemænd og øvrige ansatte i Den Europæiske Union, en retlig fejl ved at fastslå, at ligebehandlingsprincippet tillod ansættelsesmyndigheden at foretage den omtvistede mellemliggende ajourføring i strid med teorien om tilbagetrækning af ulovlige administrative retsakter, som skaber rettigheder eller tilsvarende fordele.